Elias Charalambous are alte priorități: „Înainte de a sărbători titlul vrem să câştigăm cu CFR Cluj”
Echipa FCSB va întâlni CFR Cluj, sâmbătă, de la ora 20:00, pe Arena Naţională, în etapa a 9-a a play-off-ului Superligii.
Jucătorii de la FCSB vor primi trofeul şi tricourile de campioni
Fiind ultima partidă disputată pe teren propriu în acest sezon, jucătorii echipei FCSB vor primi trofeul şi tricourile de campioni din partea LPF într-o ceremonie care va avea loc la sfârşitul meciului de pe Arena Naţională.
Antrenorul echipei FCSB, Elias Charalambous, a declarat că înainte de a sărbători titlul de campioană obţinut în acest sezon al Superligii de fotbal, echipa sa trebuie să câştige partida cu CFR Cluj, din etapa a 9-a a play-off-ului.
„Înainte de a sărbători titlul avem un meci de jucat şi după cum se ştie nu ne place să pierdem meciuri. Vrem să câştigăm acest meci pentru a face sărbătoarea şi mai mare. Este foarte important să jucăm acest meci cu atenţie şi să câştigăm. Şi vom da totul pentru a câştiga acest meci. Cu siguranţă jucătorii nu vor mai simţi presiunea după câştigarea titlului, nu va mai fi aceeaşi tensiune din timpul campionatului, dar, repet, vom aborda meciul foarte serios. Aceasta este singura cale şi este foarte important pentru noi să câştigăm partida de mâine”, a declarat Charalamebous.
Charalambous se bazează pe ambiţia jucătorilor şi pe faptul că o parte dintre ei îşi doresc să joace la EURO 2024
Tehnicianul e convins că suporterii ar fi ocupat alte două sau trei stadioane de mărimea Arenei Naţionale pentru a sărbători alături de jucătorii săi.
„E un meci special pentru jucători, pentru suporteri, pentru că mâine vom avea posibilitatea să sărbătorim după nouă ani câştigarea campionatului. Vânzările biletelor pentru acest meci au explodat pur şi simplu, sunt sigur că dacă am fi avut alte două-trei stadioane ca Arena Naţională toate s-ar fi umplut, este fantastic. Oameni din toată România vor veni la meci, ceea ce mă face foarte fericit, pentru că oamenii vin să sărbătorească alături de noi după mult timp. Sunt mândru de jucătorii mei”, a adăugat acesta.
El se aşteaptă ca jucătorii săi să nu mai fie la fel de concentraţi ca înainte de cucerirea titlului, dar se bazează pe ambiţia lor şi pe faptul că o parte dintre ei îşi doresc să facă parte din lotul echipei naţionale la EURO 2024.